Earning Yield Gap คืออะไร?
Earning Yield Gap คือ ส่วนต่างระหว่าง Earning Yield ของตลาดหุ้น เทียบกับ อัตราผลตอบแทนพันธบัตรรัฐบาลระยะยาว (Government Bond Yield) ซึ่งมักจะใช้พันธบัตรอายุ 10 ปี เป็นปัจจัยหนึ่งที่สามารถใช้ในการกำหนดจังหวะเวลาในการเข้าลงทุนในตลาดหุ้นได้ดี โดยในเวลาที่ Earning Yield Gap สูงกว่าค่าเฉลี่ยในอดีต คือ เวลาที่ตลาดหุ้นมีความน่าสนใจเมื่อเทียบกับดอกเบี้ย คือ จังหวะที่น่าสนใจในการเข้าลงทุน ในทางกลับกันเมื่อใดที่ Earning Yield Gap อยู่ในระดับต่ำกว่าค่าเฉลี่ยมาก ๆ นั่นหมายถึง Earning Yield ของตลาดหุ้นอยู่ในระดับต่ำเมื่อเทียบกับดอกเบี้ย ก็มักจะตามมาด้วยการปรับตัวลดลงของดัชนีตลาดหุ้นในระยะเวลาถัดไป

Earning Yield ที่นำมาใช้ในการคำนวณ Earning Yield Gap นั้นจริง ๆ แล้วก็คือส่วนกลับของอัตราส่วน P/E Ratio นั่นเอง กล่าวคือ Earning Yield = E / P

ยกตัวอย่างเช่น ถ้าดู P/E ของตลาดหุ้นโดยใช้ Earning ย้อนหลัง 4 ไตรมาส (Trailing P/E) อยู่ที่ 15 เท่า Earning Yield จะเท่ากับ 1 / 15 = 6.67% วิธีการแปลความหมาย P/E คือ ถ้าสมมติว่า Earning (กำไร) ไม่เปลี่ยนแปลง จากราคาหุ้นที่ผู้ถือหุ้นจ่ายในปัจจุบันจะคืนทุนใน 15 ปี หรือคิดเป็น Earning Yield = 6.67% ลองเอามาเปรียบเทียบกับ Dividend Yield (อัตราเงินปันผล) ที่คุ้นเคยกัน เช่น ตลาดหุ้นไทยมีอัตราเงินปันผลอยู่ที่ประมาณ 3% แปลว่า ถ้าราคาหุ้นอยู่กับที่ และการปันผลคงที่ จะได้เงินต้นคืนในระยะเวลา 100 / 3 = 33.33 ปีนั่นเอง ในทางกลับกันเมื่อไรก็ตามหาก Earning Yield ปรับตัวลงมาใกล้ระดับ 1% ก็ถือเป็นสัญญาณอันตรายของตลาดหุ้นไทยเช่นกัน

โดยสรุป Earning Yield Gap เป็นอีกปัจจัยหนึ่งที่ใช้ในการคาดการณ์ทิศทางของดัชนีตลาดหุ้นในอนาคตได้ดีพอสมควร อย่างไรก็ตาม ปัจจัยการลงทุนไม่ได้มีปัจจัยเดียว และก็ไม่ได้ถูกต้องเสมอไปในแต่ละช่วงเวลา นักลงทุนที่ประสบความสำเร็จคือนักลงทุนที่หมั่นเพิ่มเติมความรู้ในปัจจัยการลงทุนชนิดต่าง ๆ ทั้งทางพื้นฐาน และปัจจัยทางเทคนิค และสร้างเป็นระบบการตัดสินใจการลงทุนที่ดีที่จะนำไปสู่ผลตอบแทนที่ยอดเยี่ยมในระยะยาว
ความรู้ทางการเงิน,ตลาดการเงิน & ผลิตภัณฑ์และบริการทางการเงิน